የግድቡ የስር የውሃ መፍሰሻዎች ለታችኞቹ የተፋሰሱ አገራት በቂ ውሃ ማፍሰስ እንደሚችሉ ኢትዮጵያ ለሀገራቱ አረጋገጠች
-የታላቁ የኢትዮጵያ ህዳሴ ግድብ ሁለት የስር የውሃ መፍሰሻዎች (Bottom outlet) ለታችኞቹ የተፋሰስ አገራት በቂ ውሃ ማፍሰስ ይችላሉ ስትል ኢትዮጵያ ከሶስቱ ገራት ለተወጣጡ ባለሙያዎች አረጋገጠች።የኢትዮጵያ፣ ሱዳንና ግብጽ የውሃ ኃብትና የውጭ ጉዳይ ሚኒስትሮች ካርቱም ላይ በተስማሙት መሰረት ከሦስቱ አገራት የተውጣጣ የባለሙያዎች ቡድን ላለፉት ሁለት ቀናት በአዲስ አበባ ተወያይቷል።በካርቱም በነበረው ውይይት ግብጽ የግድቡ የስር የውሃ ማፍሰሻዎች ከሁለት ወደ አራት ከፍ እንዲሉ ስትጠይቅ ኢትዮጵያ ደግሞ ሁለቱ መፍሰሻዎቹ በቂ መሆናቸውን አብራርታለች።ሱዳን በበኩሏ የኢትዮጵያን ሃሳብ ደግፋለች።በአገራቱ መካከል ይበልጥ መተማመን እንዲፈጠር ከሦስቱ አገራት የተውጣጣ የባለሙያዎች ቡድን እንዲሰየምና ኢትዮጵያም የስር የውሃ ማፍሰሻዎችን ሁለት ያደረገችበትን ምክንያት እንድታስረዳ ከስምምነት ተደርሶ ነበር።በስምምነቱ መሰረት ነው ባለሙያዎቹ በአዲስ አበባ ተገናኝተው በጉዳዩ ላይ የተነጋገሩት።የውሃ፣ መስኖና ኤሌክትሪክ ሚኒስቴር የህዝብ ግንኙነት ዳይሬክተር አቶ ብዙነህ ቶልቻ እንደተናገሩት፥ ኢትዮጵያ የታላቁ ህዳሴ ግድብ ሁለት የስር የውሃ ማፍሰሻዎች ለታችኞቹ ተፋሰስ አገራት በቂ ውሃ ማፍሰስ እንደሚችሉ አስረድታለች።ታላቁ የኢትዮጵያ ህዳሴ ግድብ በታችኞቹ ተፋሰስ አገራት ላይ ተፅዕኖ በማያደርስ መልኩ ሰፊ ጥናት ተደርጎበት እየተገነባ ያለ በመሆኑ መፍሰሻዎቹ በቂ ውሃ ማፍሰስ ይችላሉ ነው ያሉት ባለሙያዎቹ።ስለዚህ ኢትዮጵያ የመፍሰሻዎቹን ቁጥር ከፍ ማድረግ አይጠበቅባትም በማለት ነው ኢትዮጵያን ወክለው የቀረቡት ባለሙያዎች ለየአገራቱ ባለሙያዎች ያስረዱት።የዲዛይን ለውጥ ማድረግ እንደማያስፈልግም መግለፃቸውን ነው አቶ ብዙነህ የተናገሩት።የባለሙያዎች ቡድንም በውይይቱ የደረሰባቸውን ፍሬ ሃሳቦች ለአገራቱ የሚያቀርብ ሲሆን፥ ለቀጣይ ውይይት በር ይከፍታል ተብሎ ይጠበቃል።የታላቁ የኢትዮጵያ ህዳሴ ግድብ ግንባታ በግልፅነትና በጋራ መግባባት ላይ የተመሰረተ እንዲሆን የግብፅና ሱዳን ባለሙያዎች፣ ጋዜጠኞችና ሚኒስትሮች ግድቡን እንዲጎበኙ ኢትዮጵያ መጋበዟ ይታወሳል።ግንባታው ከተጀመረ አምስት ዓመታት ያስቆጠረው ታላቁ የኢትዮጵያ ህዳሴ ግድብ ከ50 በመቶ በላይ ተጠናቋል።የግድቡ የውሃ ሙሌት የግንባታው አካል በመሆኑ የውሃ ሙሌት ስራው በግንባታው ፕሮግራም መሰረት እንደሚጀመር ኢትዮጵያ መግለጿ ይታወቃል።(ኢዜአ)